Uredba Komisije (ES) št. 1921/2002

z dne 28. oktobra 2002

o spremembi Uredbe (EGS) št. 3149/92 o podrobnih pravilih za dobavo hrane iz intervencijskih zalog najbolj ogroženim osebam v Skupnosti

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (EGS) št. 3730/87 z dne 10. decembra 1987 o splošnih pravilih za dobavo hrane iz intervencijskih zalog imenovanim organizacijam za razdeljevanje najbolj ogroženim osebam v Skupnosti [1], kakor je bila spremenjena z Uredbo (ES) št. 2535/95 [2] in zlasti člena 6 Uredbe,

ob upoštevanju naslednjega:

(1) V skladu s členom 3 Uredbe Komisije (EGS) št. 3149/92 [3], kakor je bila nazadnje spremenjena z Uredbo (ES) št. 1098/2001 [4], traja izvajanje letnega načrta razdeljevanja hrane najbolj ogroženim osebam od 1. oktobra do 30. septembra naslednjega leta. Zaradi pravilnega upravljanja intervencijskih zalog je treba zagotoviti, da se proizvodi, ki se razdeljujejo, umaknejo iz intervencijskih zalog najkasneje do 31. avgusta v letu izvajanja.

(2) Člen 5 Uredbe (EGS) št. 3149/92 določa knjigovodsko vrednost proizvodov, ki so na voljo. To določbo je treba prilagoditi, da se upoštevajo spremembe intervencijskega načrta v okviru skupne ureditve trga za goveje in telečje meso.

(3) Člen 8 Uredbe (EGS) št. 3149/92 je treba razveljaviti, ker se ne uporablja več, saj se zadevni stroški prevoza povrnejo na podlagi nastalih izdatkov.

(4) Ukrepi, predvideni s to uredbo, so v skladu z mnenji ustreznih upravljalnih odborov –

SPREJELA NASLEDNJO UREDBO:

Člen 1

Uredba (EGS) št. 3149/92 se spremeni na naslednji način:

1. V člen 3(1) se vstavi naslednji drugi pododstavek:

"Umik proizvodov iz intervencijskih zalog poteka od 1. oktobra do 31. avgusta naslednjega leta."

2. Člen 5 se nadomesti z naslednjim:

"Člen 5

1. Za namene računovodstva Jamstvenega oddelka EKUJS in ne glede na določbe člena 8 Uredbe (EGS) št. 1883/78 [5] je knjigovodska vrednost proizvodov, ki so dani na voljo iz intervencije v skladu s to uredbo, intervencijska cena, ki se uporablja 1. oktobra vsakega leta.

Pri govejem mesu je knjigovodska vrednost proizvodov, ki so dani na razpolago, intervencijska cena, ki se uporablja 30. junija 2002. Za to ceno veljajo koeficienti, navedeni v Prilogi.

Za države članice, ki niso uvedle evra, se knjigovodska vrednost intervencijskih proizvodov preračuna v nacionalno valuto po menjalnem tečaju, ki se uporablja 1. oktobra.

2. Kadar se intervencijski proizvodi premestijo iz ene države članice v drugo, država članica dobaviteljica knjiži dobavljene proizvode po ničelni vrednosti, namembna država članica pa jih knjiži kot prejemek v mesecu pošiljanja po ceni, izračunani v skladu z odstavkom 1."

3. Člen 8 se razveljavi.

Člen 2

Ta uredba začne veljati tretji dan po objavi v Uradnem listu Evropskih skupnosti.

Uporablja se od 1. oktobra 2002.

Ta uredba je v celoti zavezujoča in se neposredno uporablja v vseh državah članicah.

V Bruslju, 28. oktobra 2002

Za Komisijo

Franz Fischler

Član Komisije

[1] UL L 352, 15.12.1987, str. 1.

[2] UL L 260, 31.10.1995, str. 3.

[3] UL L 313, 30.10.1992, str. 50.

[4] UL L 150, 6.6.2001, str. 37.

[5] UL L 216, 5.8.1978, str. 1.

--------------------------------------------------